
«Արդարեւ, դուք գիտէք թէ մեր Տէրը՝ Յիսուս Քրիստոս ի՜նչ շնորհք ըրաւ մեզի. ինք որ հարուստն էր՝ աղ-քատացաւ ձեզի համար, որպէսզի իր աղքատանա-լովը դուք հարստանաք» (Բ. Կր 8.9) 

Սիրելի՛ հայորդիներ որ ի Լիբանան,
Հին տարին աւարտելէ ետք, երբ նոր տարին կը դիմաւորենք անհա-տաբար եւ ազգովին, ամենաբարի Աստուծոյ օրհնութիւններուն հեղումը խնդրելով ձեր բոլորին վրայ, կ՚ըսենք. «Նո՜ր տարի... գալուստդ ըլլայ բարի»։
Այս տարուան մեր նշանաբանը թող ըլլայ՝ «Ամեն օր բարիք մը պիտի ընեմ»։ Այս բարեգործութիւնը չշեփորենք, այլ կատարենք ու անցնինք, որովհետեւ անոր հատուցումը Աստուծմէ պիտի ստանանք։ Այսպիսո՛վ միայն նոր տարին բարեբեր կ՚ըլլայ բոլորիս համար, եւ մեր եղբայրներուն ու քոյրերուն կեանքը բարեփոխած մեր կատարած բարիքը անուշաբոյր խունկի նման երկինք կը հասնի։
Մեր Տիրոջ եւ Փրկչին՝ Յիսուս Քրիստոսի Ս. Ծննդեան եւ Աստ-ւածայայտնութեան առթիւ, անգամ մը եւս խոնարհաբար փոխադարձ այցելութիւն կու տանք Բեթղեհէմի անշուք մսուրին մէջ ծնած մանկացեալ Աստուածորդիին, քաջ գիտնալով որ նախ Ինք մեզի այցի եկաւ՝ Իր երկ-նային փառքէն մեր մեղաւոր աշխարհը իջնելով, երբ «կամաւորաբար ինքզինքը այդ պատիւէն մերկացուց՝ ծառայական մեր բնութիւնը իր վրայ առնելով» (Փլպ 2.7)։
Մեր պատգամին առաջնորդող մտածումը հանդիսացող Կորնթոսի հաւատացեալներուն ուղղուած վերեւի տողերը այսօր մեզի եւս կը հասցէագրուին, երբ Քրիստոսի մեզի ըրած շնորհքը եւ Իր աղքատանալն ու մեր հարստանալը իրարու կը զօդուին, որպէսզի լուսարձակի տակ բերենք Աստուծոյ եւ մեր յարաբերութեան այն եզակի երեսը, որ փրկութ-եան եւ յաւիտենական կեանքի աւետիսը կը փոխանցէ մեզի։
Մեր առօրեայ հեւքին մէջ, յաճախ չենք անդրադառնար, թէ մեր կեանքը օրօրոցէն գերեզման եւ աւելի ալ անդին աստուածատուր շնորհներու շղթայ մըն է, որ մեզ երկրէն երկինք եւ անցաւորէն անանց կ՚օղակէ։ Այս շնորհներուն մէջ մասնայատուկ տեղ կը գրաւէ Աստուծոյ Որդիին մարդանալը եւ Ինքզինք տալը որպէս աստուածային գերագոյն սիրոյ արտայայտութիւն՝ Իր պատկերով ստեղծուած մարդը Իրե՛ն վերա-դարձնելու համար։ Այսօր մենք կը հրաւիրուինք շնորհաբեր Աստուա-ծորդին մեր հոգիներուն մէջ հիւրընկալելու եւ Ս. Ծնունդի զեղուն ուրա-խութեամբ կենդանի վկաները դառնալու Անոր ծննդեան եւ յայտնութեան բարի լուրին։
Քրիստոս այսօր մեզի համար կ՚աղքատանայ, որպէսզի մենք մեր աղքատութեան մէջ Իրմով հարստանանք։ «Քրիստոնեայ» անունը կրել կը նշանակէ Քրիստոսի պատկանիլ։ Մեր պարագային, այս պատկանե-լիութիւնը կը դրսեւորուի հայկական ինքնութեամբ եւ մեզ կը դարձնէ «հա՛յ քրիստոնեայ», երբ մեր մէջ կրօն եւ ազգութիւն կ՚ընդելուզուին անքակտելի միացումով եւ մեզ աստուածաբաշխ վաւերական սիրոյ աշակերտութեան կը կոչեն՝ մեր անձնական եւ հաւաքական աղքատութիւնը թէ՛ Քրիստոսով եւ թէ՛ մեր հոգեմտաւոր ախոյեաններով ու արժէքներով հարստացնելով։ Այս հարստութիւնը անկողոպտելի է, որովհետեւ Աստուծոյ առատա-ձեռնութեան ապացոյցն է, երբ Իր Որդին որպէս ընծայ մեզի կու տայ Ան՝ մեր մեղքերու քաւութեան համար։
Աստուածաշնչական աւանդութեան մը համաձայն, մարդ որքա՜ն ալ աղքատ ըլլայ, պարտաւոր է իրմէ աւելի աղքատ անձ մը գտնել եւ անոր նուէր մը տալ։ Ամենահարուստ Յիսուս այսօր մեզմէ ամենէ՛ն աղքատը կ՚ըլլայ, որպէսզի մեզ Իր հարստացուցիչ օրինակով ներշնչէ Աստուծոյ զաւակները դառնալու առանձնաշնորհման պարգեւով, որուն ի պատաս-խան Առաքեալին հետ կը կրկնենք. «Չքաւորութիւն ալ ճանչցայ, առա-տութիւն ալ տեսայ։ Վարժուեցայ ամեն տեսակի կացութիւններու եւ պայ-մաններու. թէ՛ կուշտ ըլլալու եւ թէ՛ անօթի մնալու, թէ՛ առատութեան եւ թէ՛ չքաւորութեան։ Ամեն ինչ կրնամ տանիլ շնորհիւ Քրիստոսի, որ զիս զօրացուց» (Փլպ 4.12–13)։
	Նոր տարուան եւ Ս. Ծննդեան ու Աստուածայայտնութեան տօներուն առթիւ, որդիական ակնածանօք կը շնորհաւորենք Մեծի Տանն Կիլիկիոյ Ն.Ս.Օ.Տ.Տ. Արամ Ա. Կաթողիկոսը եւ կը մաղթենք մշտադալար հայրա-պետութիւն։
	Կը շնորհաւորենք Հայ Եկեղեցւոյ սրբազան անդաստանին մէջ ծառայող մեր բոլոր միաբանակից ու հոգեւոր եղբայրները, եւ իրենց կը մաղթենք անդուլ սպասաւորութիւն։
	Կը շնորհաւորենք Լիբանանի Հայ Կաթողիկէ եւ Հայ Աւետա-րանական Եկեղեցիներու հոգեւոր դասն ու հաւատացեալները, մեր քահա-նայից դասը, Ազգային իշխանութեան եւ մեր ծուխերու մարմինները, լիբանանահայութեան կեանքէն ներս գործող կառոյցները ու մեր ժողո-վուրդի զաւակները, եւ բոլորիդ կը մաղթենք օրհնեալ ու շնորհաձիր ամանոր, Ս. Ծնունդ ու Աստուածայայտնութիւն։

